LDC ตั้งเป้าปี 64 ฟื้นโตแกร่ง เร่งปรับกลยุทธ์-ยกมาตรฐานบริการ
LDC ตั้งเป้าปี 64 ฟื้นโตแกร่ง เร่งปรับกลยุทธ์-ยกมาตรฐานบริการ
LDC ตั้งเป้าปี 64 ฟื้นโตแกร่ง เร่งปรับกลยุทธ์-ยกมาตรฐานบริการ
18 พ.ย. 2563

ทันตแพทย์วัฒนา ชัยวัฒน์ กรรมการผู้จัดการ บริษัท แอลดีซี เด็นทัล จำกัด (มหาชน) หรือ LDC เปิดเผยผลการดำเนินงานประจำงวดไตรมาส 3/63 บริษัทฯ มีกำไรสุทธิ 4.36 ล้านบาท หรือคิดเป็น 3.60% ของรายได้รวม และเมื่อเทียบกับงวดเดียวกันของปีก่อนที่มีกำไรสุทธิ 0.03 ล้านบาท เพิ่มขึ้น 4.33 ล้านบาท หรือ 14,464.45%
สำหรับรายได้รวมอยู่ที่ 121.69 ลดลง 17.03% เมื่อเทียบกับงวดเดียวกันของปีก่อน ตามภาวะเศรษฐกิจที่ชะลอตัวจากสถานการณ์การแพร่ระบาดของโควิด-19 อย่างไรก็ดี การปรับกลยุทธ์ และปรับโครงสร้างธุรกิจใหม่ พร้อมยกระดับมาตรฐานการให้บริการ เชื่อว่าจะทำให้ LDC เติบโตอย่างแข็งแกร่งในปี 64 ได้
ด้าน ผลการดำเนินงานงวด 9 เดือนแรกปี 63 บริษัทฯ มีรายได้รวม 311.24 ล้านบาท ลดลง 23.43% เมื่อเทียบกับงวดเดียวกันของปีก่อน และมีผลขาดทุนสุทธิ 17.43 ล้านบาท จากผลกระทบของสถานการณ์การแพร่ระบาดในช่วงต้นปีที่ผ่านมา ซึ่งบริษัทฯ ได้บริหารจัดการอย่างมีประสิทธิภาพ และเห็นการฟื้นตัวในไตรมาส 3/63
อย่างไรก็ดี จากสถานการณ์การแพร่ระบาดของโควิด-19 ส่งผลให้พฤติกรรมในชีวิตประจำวันของคนทั่วไปเปลี่ยนแปลงไป ตระหนักถึงความปลอดภัยในการดำเนินชีวิตเพิ่มมากขึ้น บริษัทฯ ได้เล็งเห็นถึงความสำคัญดังกล่าว โดยเฉพาะอย่างยิ่งกลุ่มธุรกิจทันตกรรมที่ต้องคำนึงถึงความสะอาด ความปลอดภัยเป็นเรื่องที่สำคัญที่สุด จึงได้ลงทุนเพิ่มด้านความปลอดภัย เพิ่มอุปกรณ์ที่ทันสมัย เพื่อสร้างความมั่นใจไม่เพียงผู้รับบริการเท่านั้น ยังรวมถึงผู้ให้บริการภายในที่เป็นบุคลากรทางการแพทย์ของบริษัทฯอีกด้วย โดยลงทุนปรับแต่ง LDC Dental รามอินทรากม.10 ให้เป็นสาขาต้นแบบ ก้าวสู่ยุค LDC Next Normal ทั้งนี้บริษัทฯจะจัดกิจกรรมเปิดตัวอย่างเป็นทางการ 25 พ.ย.นี้ ร่วมกับ สิงโต ปราชญา เรืองโรจน์ นักแสดงชื่อดังมาร่วมงาน
“ภาพรวมทั้งปี 63 ของ LDC ยังคงเดินหน้าทำผลงานให้ดีขึ้นเรื่อยๆ แม้ช่วงต้นปีที่ผ่านมาจะได้รับผลกระทบจากสถานการณ์การแพร่ระบาดของโควิด-19 อยู่บ้าง แต่หลังจากการคลี่คลายสถานการณ์ดังกล่าวตั้งแต่ช่วงปลายไตรมาส 2/63 ซึ่งรายได้ของ LDC Dental กลับมาดีขึ้นอย่างรวดเร็ว เนื่องจากฐานลูกค้าหลักของบริษัทฯ  เป็นกลุ่มคนไทยที่มีศักยภาพสูงใส่ใจในด้านสุขภาพ และความงามที่ปลอดภัย วันพุธที่ 25 พฤศจิกายนที่จะถึงนี้ บริษัทฯจะจัดกิจกรรม LDC The Next Normal Grand Opening เปิดตัวสาขาต้นแบบร่วมกับนักแสดงชื่อดังคุณสิงโต ปราชญา วัตถุประสงค์เพื่อสร้างการรับรู้ถึงมาตรฐานใหม่ของ LDC Dental และเพื่อเป็นการตอบแทนลูกค้าให้ได้มีกิจกรรมใกล้ชิดร่วมสนุกกับศิลปินที่เขาชื่นชอบ” ทันตแพทย์วัฒนา กล่าว
 
 
 